जनकपुरधाम । केही दिन यता बढेको अत्यधिक गर्मीको मध्यनजर गरी धनुषा जिल्लाका सामुदायिक विद्यालयहरु बन्द गरिएको छ । मंगरबारदेखि शुक्रबारसम्म धनुषा जिल्लाको सामुदायिक विद्यालयहरु बन्द गर्ने निर्णय भएको शिक्षा विकास तथा समन्वय इकाईका प्रमुख देवीरंजन हुमागाईले बताए । गर्मीका कारण विद्यार्थी बेहोस हुन थालेपछि स्थानीय संघसंस्थाहरुसित छलफल गरेर आउँदो शुक्रबारसम्मको लागि सामुदायिक विद्यालय बन्द गर्ने निर्णय गरिएको उनले थपे । एनप्याबसनले यसअघि नै नीजि विद्यालयहरु तीन दिनको लागि बन्द गर्ने निर्णय गरिसकेको छ । सोमबार दिउँसो मंगलबारदेखि विद्यालय बन्द गर्ने निर्णय गरेपछि साँझ पानी परेको थियो । पानी परेपछि तुलनात्मक रुपमा मंगलबार गर्मी कम महसुस गरिएको छ । मौसममा सुधार आएपछि विद्यालय पुनः संचालन गर्न खोजिएपनि शिक्षक नेताहरु काठमाण्डु गएका कारण आउँदो आइतबारदेखि नै विद्यालयहरु संचालनमा आउने भएको छ । यस्तै एक सातायता बढेको अत्यधिक गर्मीका कारण चार स्थानीय तहमा रहेका विद्यालय मंगलबारदेखि बन्द गरिएको छ ।वीरगञ्ज महानगरपालिका, पोखरिया नगरपालिका तथा सखुवा प्रसौनी र ठोरी गाउँपालिकामा रहेका सामुदायिक तथा संस्थागत विद्यालय स्थानीय तहको निर्देशनमा बन्द गरिएको हो । वीरगञ्ज र पोखरीयामा असार ३ गतेसम्मका लागि तथा सखुवा प्रसौनी र ठोरी गाउँपालिकामा भने सोमबारदेखि शुक्रबारसम्म पाँच दिनका लागि विद्यालय बन्द गरिएको छ । वीरगञ्जमा रहेका सम्पूर्ण विद्यालय आइतबारसम्मका लागि बन्द गराइएको महानगरपालिका शिक्षा शाखाका अधिकृत मञ्जुर अन्सारीले जानकारी दिए ।अत्याधिक गर्मी बढ्दै गएपछि विद्यार्थी र अभिभावकको आग्रहमा सखुवा प्रसौनी गाउँपालिकामा रहेका सम्पूर्ण विद्यालय पाँच दिनका लागि बन्द गरिएको गाउँपालिकाका अध्यक्ष प्रदीप जयसवालले बताए ।ठोरी गाउँपालिकामा रहेका सामुदायिक विद्यालय पनि पाँच दिनका लागि बन्द गरिएको छ । अत्यधिक गर्मीका कारण विद्यार्थीमा बान्ता हुने, टाउको दुख्ने, रिंगटा लाग्ने समस्या देखिन देखिएको ठोरी गाउँपालिकाका शिक्षा संयोजक छोटेलाल प्रसादले जानकारी दिए ।
मस्को : यसै हप्ता सेन्ट्रल अफ्रिकन रिपब्लिकमा मारिएका रुसी पत्रकारलाई यातना नदिइएको पाइएको रुसले जानकारी दिएको छ ।
सेन्ट्रल अफ्रिकन रिपब्लिकमा रहेको रुसी दूतावासलाई बिहीबार सो जानकारी गराइएको रुसी विदेश मन्त्रालयका प्रवक्ता मारिया जाखरोभले बताउनुभएको छ ।
गत सोमबार सेन्ट्रल अफ्रिकन रिपब्लिकमा समाचार सङ्कलनका क्रममा तीन जना रुसी पत्रकार मारिएका थिए । उक्त देश पछिल्लो समयमा द्वन्द्वमा फसेको छ ।
मारिएका तीन रुसी पत्रकारमा किरिल राडचेन्खो, अलेक्जेन्डर राष्ट्रोगुएभ र अर्खान जेमाल रहेका छन् । उनीहरु द्वन्द्वग्रस्त उक्त देशमा समाचार सङ्कलनका क्रममा मारिएको बताइएको छ ।
उनीहरुलाई यातना दिएर हत्या गरेको हुनसक्ने आशङ्का रुसले गरेको थियो । तर सेन्ट्रल अफ्रिकन रिपब्लिकका स्थानीय चिकित्सकले ती पत्रकारको शव परीक्षणबाट उनीहरुलाई कुनै यातना दिइएको नपाइएको र उनीहरुको शरीरमा गोली लागेको मात्र पाइएको बताएका छन् ।
ती पत्रकारले उक्त देशका वागनर ग्रुप नामको एक सशस्त्र समूहको समाचार सङ्कलन गरिरहेका थिए । उक्त समूहलाई रुसको छायाँ सैन्यका रुपमा पनि लिने गरिन्छ ।
बुधबार उक्त देशका अधिकारीहरुले दिएको जानकारी अनुसार रुसका ती तीन जना पत्रकारलाई नौ जनाको सशस्त्र समूहले गोली हानेर हत्या गरेको जानकारी पनि गराएका छन् ।
सेन्ट्रल अफ्रिकन रिपब्लिक सरकारका प्रवक्ता एन्ज म्याक्सिम काजागुइले हत्यामा संलग्न ती सशस्त्र समूहका सदस्यले उक्त देशमा बोलिने साङ्गो र फ्रान्सेली भाषा बोल्न नजान्ने पाइएको जानकारी दिनुभयो ।
प्रवक्ता काजागुइले ती तीन जना पत्रकारमध्ये एकजनाले उक्त समूहका एकजना सशस्त्र लडाकूको हतियार खोस्न खोजेको र सोही क्रममा हतियारधारीले गाली हानेर हत्या गरेको पाइएको जानकारी पनि दिनुभयो ।
तीनजनामध्ये एकजनाको सोही क्रममा घटनास्थलमा नै मृत्यु भएको र अरु दुई जनाको भने शरीरमा रहेको घाउका कारण पछि अस्पतालमा नै निधन भएको उनीहरुका सवारी चालकले जानकारी दिएको पनि प्रवक्ता काजागुइले जानकारी दिनुभयो ।
यस हत्याकाण्डको अनुसन्धानका सेन्ट्रल अफ्रिकन रिपब्लिकका अधिकारी र त्यहाँ रहेको संयुक्त राष्ट्रसंघीय मिसनका प्रतिनिधि समेत सम्मिलित एक समिति निर्माण गरिने भएको पनि बताइएको छ ।